ওয়াঘা বর্ডারে নাকি মহেন্দ্র সিংহ ধোনিকে খুঁজে পেয়েছিলেন সৌরভ গঙ্গোপাধ্যায়। পুরনো স্মৃতি ঘেঁটে সাংবাদিকদের এমনই কথা জানালেন মহারাজ। আশ্চর্য হলেও সত্যি, সৌরভ এই উত্তরই দিয়েছিলেন পাকিস্তানের তৎকালীন প্রেসিডেন্ট পরভেজ মুশারফকে।
ফিরে যাওয়া যাক ১২ বছর আগে। ২০০৬ সালে পাকিস্তানের বহুদিন পরে খেলতে গিয়েছিল টিম ইন্ডিয়া। সেই সফরে অধিনায়ক ছিলেন রাহুল দ্রাবিড়। তাঁর কয়েকবছর আগেই অবশ্য আবির্ভাব ঘটে গিয়েছিল ভারতীয় ক্রিকেটের ‘বিস্ময় বালক’-এর। মহেন্দ্র সিংহ ধোনি তখন সত্যিই ‘ওয়ান্ডার বয়’। ব্যাটে যেমন আগুন ছোটাচ্ছেন, উইকেটের পিছনে ক্ষিপ্রতায় পাল্লা দিচ্ছেন দুনিয়ার তাবড় তাবড় উইকেট কিপারের সঙ্গে।
সেই সময়ে মাহির ফ্যান বনে গিয়েছিলেন স্বয়ং মুশারফও। মাঠ, মাঠের বাইরে ধোনির ক্যারিশমায় মুগ্ধ হওয়ার কথা প্রকাশ্যেই স্বীকার করেছিলেন রাষ্ট্রনায়ক। ধোনিকে পরামর্শ দিয়েছিলেন, লম্বা চুল রেখে দেওয়ার কথা। শোয়েবকে পিটিয়ে ছাতু করে দিয়েছিলেন ধোনি।
মুশারফ এতটাই প্রভাবিত হয়েছিলেন রাঁচির বিস্ময় তরুণকে দেখে যে তিনি সৌরভকে জিজ্ঞাসা করেছিলেন, কোথা থেকে সৌরভ পেয়েছেন ধোনির মতো তারকাকে?
সৌরভ সাংবাদিকদের সামনে সেকথাই খোলসা করে ১২ বছর পরে জানাচ্ছেন অতীত-কথা, ‘‘আমার এখনও মনে পড়ে পরভেজ মুশারফ আমাকে জিজ্ঞাসা করেছিলেন, কোথা থেকে ধোনিকে পেয়েছি। আমি বলেছিলাম, ওয়াঘা বর্ডারের সামনে দিয়ে ঘুরছিল। আমরা ঢুকিয়ে নি-ই।’’
ধোনিকে নিয়ে মুশারফের মতোই প্রভাবিত মহারাজও। ধোনি প্রসঙ্গ উঠতেই অকপট মহারাজ, ‘‘ধোনি হল চ্যাম্পিয়ন। টি টোয়েন্টি বিশ্বকাপ জেতার পরে ১২-১৩ বছর দুর্ধর্ষ খেলছে ও। অন্যদের মতোই ওঁকে পারফর্ম করতে হবে।’’